钦定古今图书集成/明伦汇编/官常典/第760卷 > 阎应元 许用 陈明遇 戚勋 夏维新
## 钦定古今图书集成/明伦汇编/官常典/第760卷 > 阎应元 许用 陈明遇 戚勋 夏维新

王华　吕九韶

按《明外史侯峒曾传》：“应元字丽亨，顺天通州人。崇祯
中，为江阴典史。十七年，海贼顾三麻入黄田港，应元
往御，手射杀三人。贼退，以功迁英德主簿，道阻不赴，
寓居江阴。明年五月，南京亡，列城皆下。闰六月朔，诸
生许用倡言城守，远近应者数万人。典史陈明遇主
兵，用徽人邵康公为将，而前都司周瑞龙泊江口相”
掎角战失利。兵逼城下，徽人程璧尽散家资充饷，而
身乞师于吴淞总兵吴志葵。志葵至，璧遂不返。康公
战不胜，瑞龙水军亦败去。明遇乃请应元入城，属以
兵事，城守甚固。东平伯刘良佐用牛皮帐攻城东北，
城中用炮石力击。良佐乃移营十方庵，令僧陈利害。
良佐旋策马至，应元誓以大义，屹不动。及松江破，兵
来益众，四围发大炮，城中死伤无算，固守自如。八月
二十一日，兵从祥符寺后城入，众犹巷战，男妇投池井皆满。明、遇、用皆举家自焚。应元赴水被曳出，死之。
明遇，浙江人，居官以长厚称，破家徇义，与应元死守
孤城八十日。其邑人城破，殉难者：中书舍人戚勋，举
人夏维新，诸生王华、吕九韶，而贡生黄毓祺逸去，不
与难。勋，字伯屏，崇祯末，乞假归，至临清而京师陷。还
赴南京，令督饷福建。甫竣事旋里，南京亦失。勋入城，
佐应元拒守。城破，令妻及子女子妇先缢，乃北面再
拜，举火自焚。从死者二十人。